**ПРИЛОЖЕНИЕ № 1 КЪМ РЕШЕНИЕ № 135, ГЛАСУВАНО НА ЗАСЕДАНИЕ НА ОБЩИНСКИ СЪВЕТ – ТРЯВНА НА 12.09.2019 Г., ПРОТОКОЛ № 9**

**НАРЕДБА**

**ЗА ОПАЗВАНЕ НА ОБЩЕСТВЕНИЯ РЕД, БЕЗОПАСНОСТТА НА ДВИЖЕНИЕТО И СИГУРНОСТТА НА ГРАЖДАНИТЕ НА ТЕРИТОРИЯТА НА ОБЩИНА ТРЯВНА**

**РАЗДЕЛ I. ОБЩИ ПОЛОЖЕНИЯ**

**Чл.1** Настоящата наредба определя задълженията на физическите и юридически лица, живеещи или временно пребиваващи в населените места на Община Трявна по отношение на опазването на обществения ред, безопасността на движението, спокойствието и сигурността на гражданите.

**Чл.2** С тази наредба се създават условия за превенция на нарушенията на обществения ред и се определят санкции за нейните нарушители.

**РАЗДЕЛ II. ОБЩЕСТВЕН РЕД, СПОКОЙСТВИЕ И ПОЧИВКА НА ГРАЖДАНИТЕ**

**Чл.3** Задължават се управителите или управителните съвети на етажната собственост и отговорниците на общежития да приемат на общо събрание Правилник за вътрешния ред, съгласно чл.11, ал. 1, т. 1 от Закона за управление на етажната собственост. Този правилник се поставя на видно място в сградите.

**Чл.4** Задължават се ръководителите на фирми, организации, учреждения и гражданите да поддържат в изправност решетките и капаците на избените помещения към тротоарите, водосточните тръби към улуците, покривите и фасадното оформление, за да не създават опасност за преминаващите.

**Чл.5** Задължават се управителите на етажната собственост и съответните длъжностни лица да организират заключването на общите помещения на жилищните и фирмените сгради и сградите на обществените организации.

**Чл.6** Задължават се ръководители на фирми, обществени организации и гражданите да оказват съдействие, при призоваване от Щаба за координация на спасителните работи в Община Трявна, с труд и техника при природни бедствия (пожари, наводнения, земетресения, бури и други, и промишлени аварии).

**Чл.7(1)** За опазването и поддържането на хигиената и естетическия вид на населените места и на околната среда, собствениците и ползвателите на жилищни сгради, търговски обекти и административни сгради, са длъжни:

1.да почистват прилежащите около тях площи от отпадъци, сняг, наноси, изсъхнали треви и друга растителност, както и да осигуряват безопасното и безпрепятствено преминаване край сградите;

2.да окосяват тревните площи в границите на притежаваните от тях имоти;

3.да отстраняват ледените висулки по стрехите на сградите.

**(2)** Дейностите по предходната алинея, по отношение на сгради в режим на етажна собственост, се осигуряват от управителните съвети или от управителя на етажната собственост/ сдружението на собствениците.

**Чл.8** Забранява се:

1. Изхвърлянето на сняг на уличното платно.

2. Нарушаването на общественото спокойствие на обществени места, в предприятия, учреждения, заведения, улици и жилищни домове, чрез скарване, сбиване и други скандални действия.

3. Високото пеене, викане, говорене, произнасяне на цинични думи, псувни и други прояви на улиците, обществените места и жилищните сгради, противоречащи на българския бит и добрите нрави.

4. Използването на аудио и аудиовизуална техника по улици и обществени места, която смущава спокойствието на гражданите, без специалното разрешение на Кмета на общината.

5. Носенето на пневматично и хладно оръжие, като газови и сигнални пистолети, при посещение на питейни и увеселителни заведения, а също така и след употреба на алкохол.

6.Допускането на въоръжени лица в питейни и развлекателни заведения, с изключение на служители на МВР и МО, при изпълнение на служебните им задължения, както и на лицата, осъществяващи охраната на обектите.

7.Употребата на алкохол в паркове, градини, училищни дворове и други обществени места, които не са предназначени за тази цел.

8. На лица във видимо нетрезво състояние, нарушаващи обществения ред и спокойствието на пътниците, да пътуват в обществения транспорт.

9. Изхвърлянето на хартиени и други опаковки, угарки, семки и други отпадъци по улиците и тротоарите, парковете, градините и други обществени места.

10. Извършването на дейности, причиняващи шум, отделяне на прах, вибрации, излъчвания, замърсявания и други, надвишаващи допустимите норми, съгласно действащото законодателство на Република България.

11. Провеждането на сватбени, семейни и други частни събирания на места, общинска собственост, като тротоари, площади, улици, междужилищни пространства, градини, паркове и други територии, както и в открити частни имоти, с които се нарушава общественият ред и спокойствието на гражданите.

12. Извършването на действия, които нарушават моралните норми за поведение псувни, ругатни, на обществени места.

13. Поставянето на външни озвучителни уредби извън туристическите обекти по Закон за туризма.

14. Родителите, настойниците, попечителите или другите лица, които полагат грижи за дете, са длъжни да го придружават на обществени места след 20,00 часа, ако детето не е навършило 14-годишна възраст, съответно след 22,00 часа, ако детето е навършило 14-, но не е навършило 18-годишна възраст. 15. Ако родителите, попечителите или другите лица, които полагат грижи за дете, не могат да го придружат, те са длъжни да осигурят пълнолетно дееспособно лице за негов придружител на обществени места след 22,00 ч., ако детето е навършило 14-, но не е навършило 18-годишна възраст.

16. Забранява се на управители на търговски обекти, както и на лицата, извършващи дейност по охрана, контрол, пропуск или събиране на такси за вход, да допускат пребиваването на лица, ненавършили 18-годишна възраст, на обществени места след 22,00 ч., освен ако не се придружават от родители, попечители, пълнолетно дееспособно лице или други лица, които полагат грижи за дете.

17. Забранява се употребата на пиротехнически изделия с увеселителна цел и други запалителни материали, без съответното разрешително, когато такова се изисква по закон, паленето на огън и хвърляне на неугасени предмети на обществени места, улици, паркове и други.

18. Забранява се организирането на хазартни игри и залагания в сградите и прилежащите им площи - публична държавна и общинска собственост, в учебните, лечебните и здравните заведения, както и в съсобствени обекти без нотариално заверено писмено съгласие на всички съсобственици, както и от лица или в обекти без съответния лиценз.

**Чл.9** (1) Забранява се извършването на дейности от битов и стопански характер в жилищните сгради и в близост до тях, с които се нарушава спокойствието на живущите, между 14.00 и 16.00 часа и между 23.00 и 8.00 часа в делничните дни и в почивните дни с изключение на дейностите по организирано събиране и извозване на битовите отпадъци.

(2) Забранява се зареждане на обекти за производство, съхраняване и търговия и на обекти в областта на услугите, разкрити и разположени в зони и територии, предназначени за жилищно строителство, рекреационни зони и територии и зони със смесено предназначение, както и в жилищни сгради с повече от едно жилище и сгради със смесено предназначение, за времето от 23,00 до 8,00 ч.

(3) Забранява се озвучаването от обекти по ал. 2 и на открити площи в зони и територии, предназначени за жилищно строителство, рекреационни зони и територии и зони със смесено предназначение за времето от 14,00 до 16,00 ч. и от 23,00 до 8,00 ч., с изключение на териториите на религиозни храмове, железопътни гари, автогари и при използването на системи за предупреждение и оповестяване на населението при бедствия.

(4) Забранява се озвучаването на открити площи в зони и територии, предназначени за жилищно строителство, рекреационни зони и територии и зони със смесено предназначение от пътни транспортни средства, с изключение на моторни превозни средства със специален режим на движение и в случаите в настоящата наредба.

(5) Забранява се излъчването на шум по време на строителство за времето от 14,00 до 16,00 ч. и от 23,00 до 8,00 ч.

(6) Изключения от забраната по ал. 3 се допускат при провеждане на обществени мероприятия на открито, като озвучаването на тези мероприятия се осъществява, след издаване на разрешение от Кмета на община Трявна, Кмета на кметство Плачковци или упълномощени от тях длъжностни лица от общинската администрация.

**Чл.10** Забранява се разлепването на рекламни материали, обяви, афиши за кино, театър, концерти, други форми за масова изява и некролози, извън определените за целта, със заповед на Кмета на общината, места.

**Чл.11** Забранява се късането и повреждането на реклами, обяви и нагледни агитационни материали, поставени на определените със заповед на Кмета на общината места.

**Чл. 12** Забранява се писането, рисуването и драскането по фасадите, оградите, спирките на обществения транспорт и пътните съоръжения.

**Чл. 13** Собствениците, физически и юридически лица, стопанисващи обекти в жилищни и административни сгради, обществени и здравни заведения и други, както и фирмите, извършващи монтаж на климатични, вентилационни или отоплителни инсталации са длъжни:

1. Да не допускат разполагането на отоплителни, климатични и вентилационни инсталации в зоните за движение на пешеходци, подходи за инвалиди и на места, затрудняващи движението на пешеходци.

2. Да не допускат разполагането и/или експлоатацията на отоплителни, климатични и вентилационни инсталации – източници на шум с високо ниво на звуково налягане и вибрации, в помещения с нормирано ниво на шума или в непосредствено съседство до тях, установено с протокол от РЗИ по съответния ред.

3. Да отвеждат конденза, отделящ се от отоплителните и климатични системи, които са монтирани на фасадите на жилищни блокове, кооперации, административни сгради, обществени и здравни заведения и други такива, чрез съответните инсталации така, че да не се оттичат върху стълбища, тротоари, проходи и други площи за движение на гражданите.

**Чл.14** Забранява се поставянето на недобре закрепени рекламни материали, саксии, предмети и вещи по терасите и фасадите на сградите, представляващи опасност за преминаващите граждани.

**Чл.15** Забранява се събарянето, повреждането и разместването на съдове за отпадъци, табелки, пейки и съоръжения, поставени в градините, парковете, детските и спортните площадки и на други обществени места, както и на всички останали елементи на градската инфраструктура.

**Чл.16** Забранява се съхранението и/или употребата на пиротехнически изделия на територията на общината, без изричното разрешение, когато такова се изисква, от Директора на ГДНП на МВР или оправомощено от него длъжностно лице, съответно началника на РУ на МВР, съгласно разпоредбите на Закона за оръжията, боеприпасите, взривните вещества и пиротехническите изделия.

**Чл. 17** Забранява се всякакъв вид просия – лично и/или чрез малолетни и/или непълнолетни.

**Чл. 18** Забранява се къпането в реките, язовирите и други неохраняеми водни площи на територията на общината, както и влизането във фонтани, шадравани и други подобни декоративни паркови елементи.

**Чл.19(1)** Забранява се повреждането и промяната на пътните, тротоарните, градинските и паркови настилки и съоръжения, на заслоните по спирките на обществения транспорт, на обществените чешми и уличните хидранти, на уличните, подлезните и парковите осветителни тела и съоръжения, на съдовете за смет, на скулптурно-декоративните фигури и елементи, на обществените тоалетни, сгради и огради, на противопожарните съоръжения, пътни знаци, табели, указатели, ограждения, съоръжения, превозни средства, както и на всякакви други общински имоти.

**(2)** Забранява се разкопаването на улици, тротоари, земни площи, градински и паркови настилки, както и прокопаването и извършването на ремонтна дейност от физически и юридически лица, и еднолични търговци, без необходимото разрешение за това и/или без необходимата сигнализация.

**(3)** При повреди на подземните мрежи и съоръжения на техническата инфраструктура, които трябва да бъдат отстранени незабавно, възложителят или експлоатационното дружество може да започне работите веднага, като уведоми за това общинска администрация и собствениците на засегнатите поземлени имоти.

**Чл. 20** Забранява се:

1. Употребяването на ластици, прашки и други подобни за хвърляне на камъни, стрелба с въздушни пушки и огнестрелно оръжие, с което се нарушава спокойствието на гражданите и представлява опасност за тяхното здраве и живот.

2. Простирането на бельо, черги, килими, одеала и други по обществени сгради и огради, както и монтирането на удължители за простиране между сгради.

3. Продажбата на територията на общината на фабрично изработени бомбички, ракети и други пиротехнически устройства, освен в предназначените за тази цел търговски обекти.

**Чл. 21** Забранява се построяването на естради и временни биваци, по улиците, площадите и други обществени места, без издадено разрешение от Кмета на общината.

**Чл. 22** Задължават се:

1. Наемащите сезонни работници за селскостопанска дейност, бране на билки и горски плодове, дърводобив и др. такива, писмено да уведомяват Общината за обекта, броя на наетите лица, срока, за който са наети и къде ще бъдат настанени.

2. Организаторите на спортни и други масови мероприятия да предприемат всички необходими мерки за гарантиране на реда и сигурността при провеждането им, да създават ред при продажбата на билети, влизането и излизането от салоните, залите, игрищата, стадионите, да уведомяват и съгласуват, най-малко три дни предварително с органите на РУ на МВР, времето и мястото на провеждане на тези мероприятия, както и начина за тяхната охрана, да не допускат продажба и предлагане на алкохолни напитки в спортния обект, както и на напитки в твърди опаковки в деня на спортното мероприятие.

3. Ръководителите на фирми, учреждения, организации и гражданите да сигнализират незабавно органите на РУ на МВР при констатиране на случаи на нарушаване на обществения ред.

**III. ОРГАНИЗАЦИЯ НА ТРАНСПОРТА В НАСЕЛЕНИТЕ МЕСТА И БЕЗОПАСНОСТТА НА ДВИЖЕНИЕТО**

**Чл.23 (1)** Забранява се движението на моторни превозни средства в централната пешеходна зона (ул. „Ангел Кънчев” от разклона й с ул. „Пенчо Славейков” до площад Капитан Дядо Никола), площад Илинден в гр. Плачковци и в архитектурния резерват (ул.„П.Р. Славейков” – с изключение на площада пред Даскаловата къща).

**(2)** Влизането на превозни средства в тези зони става при наличието на основание за това и по предварително съгласуван маршрут с Комисията по безопасност на движението, с изключение на случаите по чл.24 от настоящата наредба.

**(3)** В случаите, когато влизането в зоните се налага за извършване на краткосрочни товароразтоварни дейности, без паркиране, от собственици, наематели или ползватели на жилищни обекти, Кметът на общината издава пропуски срещу подадено заявление по образец, представяне на талон на МПС и документ за собственост, договор за наем или договор за учредено право на ползване на жилищния обект.

**(4)** В случаите, когато влизането в зоните се налага поради зареждане на търговските обекти за краткосрочно спиране и без паркиране, Кметът на общината издава пропуски срещу подадено заявление по образец, представяне на талон на МПС и следните документи:

а/ за собственика, наемателя или ползвателя – документ за собственост, договор за наем или договор за учредено право на ползване на търговски обект.

б/ за дистрибутори – служебна бележка от съответното юридическо лице или търговец, удостоверяваща правото на дистрибуторство.

**(5)** За издаване на пропуски, с изключение на случаите по чл.24 от настоящата наредба, лицата заплащат:

**1.** За леки автомобили в случаите на ал.3 от настоящата наредба:

**1.1.** в часовете от 08.00 до 9.00 и от 16.00 до 17.00 часа в делнични дни – 5,00 лева на час;

**1.2.** В часовете от 9.00 до 14.00 и от 17.00 до 23.00 часа в делнични, почивни или празнични дни – 10,00 лева на час.

**2.** За лекотоварни автомобили, бусове или камиони с допустима максимална маса до 3,5 тона в случаите на ал.3 от настоящата наредба:

**2.1.** в часовете от 08.00 до 9.00 и от 16.00 до 17.00 часа в делнични дни – 10,00 лева на час;

**2.2.** В часовете от 9.00 до 14.00 и от 17.00 до 23.00 часа в делнични, почивни или празнични дни – 20,00 лева на час.

**3.** За леки автомобили в случаите на ал.4 от настоящата наредба:

**3.1.** в часовете от 08.00 до 9.00 и от 16.00 до 17.00 часа в делнични дни – 40,00 лева на тримесечие;

**3.2.** В часовете от 9.00 до 14.00 и от 17.00 до 23.00 часа в делнични, почивни или празнични дни – 100,00 лева на тримесечие.

**4.** За лекотоварни автомобили, бусове или камиони с допустима максимална маса до 3,5 тона в случаите на ал.4 от настоящата наредба:

**4.1.** в часовете от 08.00 до 9.00 и от 16.00 до 17.00 часа в делнични дни – 90,00 лева на тримесечие;

**4.2.** В часовете от 9.00 до 14.00 и от 17.00 до 23.00 часа в делнични, почивни или празнични дни – 300,00 лева на тримесечие

**(6)** Пропуските по ал. 3 се издават за датата и часа, посочени от заявителя, а по ал.4 – за срок от три месеца, считано от датата на подаване на искане за пропуск, след заплащане на съответната такса. Издадените до датата на влизане в сила на новата наредба важат за срока, за който са издадени. При издаването на пропуск се издава и стикер (по образец), който се поставя на видно място на автомобила. Стикерът е неразделна част от пропуска.

**Чл. 24** На собствениците на леки автомобили, живущи (с настоящ или постоянен адрес) по улиците, забранени за движение и паркиране на МПС, се издават специални стикери, удостоверяващи адреса и местодомуването на МПС. Стикерите се издават безплатно от Общинската администрация, след писмено искане от собственика и се поставят на видно място на автомобила.

**Чл. 25(1)** Задължават се собствениците на превозни средства, фирми, предприятия и организации да почистват местата за паркиране и началните спирки.

**(2)** 1.Задължават се фирмите, извършващи таксиметров превоз, да оборудват автомобилите с отличителните знаци за дейността, указателни табели с тарифите, по които работят и таксиметрови апарати. Водачите на таксиметрови автомобили да използват само определените за тях „местостоянки”.

2. Ползването на определените таксиметрови стоянки за паркиране на таксиметрови автомобили се извършва след издадено разрешително от Кмета на Община Трявна. Разрешителното се издава за срок, съвпадащ със срока, за който е издадено разрешението за извършване на таксиметров превоз на пътници. При издадено разрешително за срок по-малък от една година, таксата, която се заплаща за ползване на определените таксиметрови стоянки за паркиране, се преизчислява пропорционално на месеците и дните, за които е издадено разрешителното.

3.Таксата за ползване на таксиметровите стоянки за паркиране и престояване – общинска собственост, определена в Наредба за определяне и администриране на местните такси и цени на услуги на територията на община Трявна, се заплаща при издаване на разрешителното.

4.Забранява се ползването на стоянки за паркиране на таксиметрови автомобили без издадено разрешително и платена такса.

**(3)** При допускане на разливи на масла и други материали при ремонтни и аварийни ситуации на превозните средства, причинителите незабавно да предприемат мерки за тяхното отстраняване.

**Чл. 26** **(1)** Забранява се паркирането на ППС в паркове, градини, детски площадки, площи, предназначени за пешеходци и на тротоари в населените места, извън разрешените за това места.

**(2)** Забранява се преминаването през тротоарите, алеите и градините, парковете и зелените площи на територията на общината, както и паркирането на ППС пред противопожарните подстъпи и пожарните хидранти на територията на общината.

**Чл. 27** Забранява се премахването, преместването или унищожаването на пътни и други знаци, свързани с безопасността на движението, както и

умишленото повреждане или отстраняване на маркировки, парапети, улично осветление, настилки, разделителни ивици, знаци по спирките, намиращи се по улиците, площадите, паркингите и други територии за общо ползване.

**Чл. 28** Забранява се миенето и гресирането на всякакъв вид превозни средства по улиците, площадите, зелените площи, около реките, водоемите и питейните води.

**Чл. 29** Забранява се местодомуването на тежкотоварни и лекотоварни автомобили извън местата, определени от Комисията по безопасност на движението.

**Чл.30** Забранява се разполагането на спрени от движение, разкомплектовани и негодни за експлоатация автомобили или детайли и възли от тях в общински и държавни имоти.

**Чл.31** /1/ ППС с животинска тяга се регистрират в Община Трявна.

/2/ Преди регистрацията на ППС с животинска тяга се извършва преглед за спазените технически изисквания, съгласно чл. 71, ал.1 от Закона за движение по пътищата.

**Чл. 32.** /1/ Регистрацията на ППС с животинска тяга се извършва въз основа на писмено заявление, подадено от собственика до кмета на община Трявна.

/2/ Определено длъжностно лице извършва регистрацията,вписва данните за собственика и за ППС в регистър по образец ( Приложение №1 ).

/3/ На собственика на регистрираното ППС с животинска тяга се издават регистрационен талон с регистрационен номер по образец (Приложение №2 );

/4/ Регистрационният номер от регистрационния талон е идентичен с поредния номер от вписването в регистъра.

/5/ При промяна на някои от реквизитите в регистрационния талон, собственикът на ППС с животинска тяга е длъжен да представи съответния документ за вписване в регистъра и издаване на нов регистрационен талон.

/6/ При промяна собствеността на ППС с животинска тяга, в 14-дневен срок, новият собственик е длъжен да представи документ за промяна на обстоятелствата, които се записват от длъжностното лице в регистъра, след което се издава нов регистрационен талон.

/7/ Табелата с регистрационния номер се получава от определено от Кмета длъжностно лице в Община Трявна.

**Чл.33.** ППС с животинска тяга, за да се движат по пътищата, трябва да притежават:

1. всички технически средства, изискващи се съгласно чл.71, ал.1 от Закона за движение по пътищата;

2.два регистрационни номера: единият се поставя на задния капак на каруцата, а другият – на лявата каната на каруцата;

3. регистрационен талон, издаден от Община Трявна;

4.престилки за животински отпадъци.

**Чл.35.** Забранява се движението на ППС с животинска тяга, без табела с регистрационен номер и не отговарящи на условията на чл.71, ал.1 от Закона за движение по пътищата.

**IV. АДМИНИСТРАТИВНО - НАКАЗАТЕЛНИ РАЗПОРЕДБИ**

**Чл.36**При констатиране на нарушение по чл. 26 ал. 1 от Наредбата, на лицето се налага глоба от 50.00 до 200.00 лева, а при констатиране на нарушения по всички останали членове на Наредбата, на нарушителите - физически лица, се налага глоба в размер от 20.00 до 500.00 лева, за повторно нарушение – от 50.00 до 1000.00 лева; на еднолични търговци и юридически лица – имуществена санкция до 1500.00 лева, а при повторно нарушение, и временно лишаване от правото да се упражнява определена професия или дейност, съгласно чл. 22 ал. 4 от ЗМСМА.

**(2)** За маловажни случаи на нарушения, установени при извършването им, упълномощени от Кмета лица, налагат глоба с квитанция в размер на 20.00 лева.

**(3)** Собственик или длъжностно лице, което нареди или съзнателно допусне негов подчинен да извърши нарушение по тази наредба се наказва с наказанието, предвидено за извършеното нарушение.

**(4)** Независимо от административно-наказателната отговорност, нарушителите възстановяват направените разходи за отстраняване на причинените от тях материални щети или отстраняват последиците от нарушението в срок, определен в наказателното постановление.

**Чл.37** Актовете за установяване на нарушенията се съставят от определени от Кмета на общината длъжностни лица на Общинската администрация, Кмета на Кметство Плачковци, кметските наместници, служители на РУ на МВР - Трявна.

**Чл.38** Наказателните постановления се издават от Кмета на общината въз основа на АУАН, съставен от длъжностни лица по чл. 33.

**V. ДОПЪЛНИТЕЛНИ РАЗПОРЕДБИ**

**§ 1** По смисъла на тази наредба:

1.Действия, нарушаващи обичайните норми на морал и поведение, са псувни, ругатни, скарване, физиологични нужди, агресивно дърпане или бутане, сбиване и други действия, с които се нарушава спокойствието на гражданите.

2."Зони и територии, предназначени за жилищно строителство, рекреационни зони и територии и зони със смесено предназначение" са зоните и териториите по смисъла на наредбата по чл. 13, ал. 1 от Закона за устройство на територията.

3. "Озвучаване" е излъчване на звук в околната среда, предаван чрез механични и електронни озвучителни средства и/или чрез гласово звукоизвличане и пеене.

4. "Обществени мероприятия" са концерти, постановки, прожекции, циркови спектакли, спортни състезания и мероприятия и други с подобен характер, изложения, панаири, церемонии, официални празници или прояви с официален или възпоменателен характер.

5. "Зони и територии, предназначени за жилищно строителство, рекреационни зони и територии и зони със смесено предназначение" са зоните и териториите по смисъла на наредбата по чл. 13, ал. 1 от Закона за устройство на територията.

6. "Открита площ" е незастроената част от територията, включително частта, върху която има изградена конструкция без покрив или поне една ограждаща стена.

7. „Пиротехнически изделия“ са всички изделия, които съдържат взривни вещества или взривна смес от вещества, предназначени да произведат топлина, светлина, звук, газ или дим или комбинация от такива ефекти чрез самоподдържащи се екзотермични химични реакции.

**VI. ЗАКЛЮЧИТЕЛНИ РАЗПОРЕДБИ**

**§ 1** Настоящата наредба се издава на основание чл.21 ал. 2 от ЗМСМА и чл. 47 ал. 1 буква „а” от Закона за административните нарушения и наказания.

**§ 2** Наредбата влиза в сила 3 /три/ дни след датата на публикуване на интернет страницата на Община Трявна, като денят на публикуването не се брои в този срок.

**§ 3** Промени в Наредбата се правят по реда на нейното приемане.

**Приложение № 1 (към чл.32 ал.2)**

|  |  |  |  |  |  |
| --- | --- | --- | --- | --- | --- |
| **Рег.№** | **Дата на**  **регистрацията** | **Собственост (трите имена на собственика)** | **Адрес на**  **собственика** | **Вид на**  **превозното средство** | **Промени в**  **регистрацията: собствеността**  **и/или адреса** |
|  |  |  |  |  |  |
|  |  |  |  |  |  |
|  |  |  |  |  |  |

**Приложение № 2 (към чл.32 ал.3)**

|  |  |
| --- | --- |
| ОБЩИНА ТРЯВНА  РЕГИСТРАЦИОНЕН ТАЛОН  на пътно превозно средство с животинска тяга  Регистрационен № ……………/……………..г. | |
| Вид на ППС : ……………………………………. (конска, магарешка, волска или друга каруца )  Собственик : …………………………………….. Адрес : гр.(с.) : …………………………………... ул..(ж.к.) …………………………………………. № ……… бл……….. вх………ап……………….  Извършил регистрацията : ……………………..  (подпис и печат )  . ……………………………………………………  ( собствено и фамилно име )  ……………………………………………………. |

**ПРЕДСЕДАТЕЛ НА ОБЩИНСКИ СЪВЕТ – ТРЯВНА:**

**/ СИЛВИЯ КРЪСТЕВА /**